กรุงเทพมหานคร เตรียมพร้อมการเป็นเจ้าภาพร่วมการจัดการแข่งขันซีเกมส์ ครั้งที่ 33 ในปี 2568
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวถึง การเตรียมความพร้อมการเป็นเจ้าภาพร่วมการจัดการแข่งขันซีเกมส์ ครั้งที่ 33 ในปี 2568 ว่า ขั้นแรกคงต้องหารือกับทางจังหวัดชลบุรี และจังหวัดสงขลาก่อนว่า จะแบ่งชนิดกีฬาที่รับผิดชอบกันอย่างไร ซึ่วการแข่งขันซีเกมส์ถือว่าเป็นกิจกรรมทางเศรษฐกิจขนาดใหญ่ที่สำคัญ เนื่องจากเป็นการดึงดูดนักท่องเที่ยว นักกีฬา และกองเชียร์จาก 11 ประเทศสมาชิก ส่งเสริมให้การท่องเที่ยว และเศรษฐกิจคึกคัก ซึ่งเชื่อว่าการเป็นเจ้าภาพร่วมครั้งนี้จะช่วยกระตุ้นเศรษฐกิจของกรุงเทพมหานครได้เป็นอย่างดี โดยได้มอบหมายให้สำนักวัฒนธรรม กีฬา และการท่องเที่ยว กรุงเทพมหานคร ไปวางแผนรองรับ ทั้งความพร้อมในด้านการแข่งขันกีฬา และความพร้อมในด้านเศรษฐกิจของเมือง เชื่อมั่นว่าภาคเอกชนพร้อมให้ความร่วมมือ ทั้งในเรื่องที่พักหรือร้านอาหารต่างๆ สำหรับการแข่งขันซีเกมส์ ครั้งที่ 33 มีกำหนดจัดขึ้นระหว่างวันที่ 9 – 20 ธันวาคม 2568 นอกจากนี้ จังหวัดนครราชสีมา ยังเป็นเจ้าภาพในการจัดการแข่งขันกีฬาอาเซียนพาราเกมส์ ครั้งที่ 13 ในระหว่างวันที่ 20 – 26 มกราคม 2569 อีกด้วย